**PRILOGA 2**

# Statistični podatki in izsledki iz raziskav o družini

## **Število otrok v družinah**

Slovenske družine imajo povprečno 1,16 otroka. Prevladujejo družine z enim otrokom (53 %), družin z dvema otrokoma je 36 %, malo pa je družin z večjim številom otrok. V povprečju največ otrok živi v družinah poročenih staršev, vendar povprečna starost otrok že presega prag polnoletnosti (18,3 leta). Daleč najmlajši otroci po večini živijo z neporočenima staršema, najstarejši otroci pa živijo samo z mamo ali samo z očetom. Potrebno je upoštevati, da popisna definicija otrok ni omejena s starostjo, zato se štejejo za otroke tudi osebe, ki so stare 65 ali več let, če živijo skupaj z enim ali obema staršema (SURS, 2015).

## **Zapuščanje družinskega gnezda**

Ena izmed pomembnejših sprememb, ki jo lahko opazimo v današnjih sodobnih družinah je ta, da otroci precej pozno zapuščajo svoje izvorne družine. Po podatkih Eurostata so v letu 2013 slovenske mladostnice dom svojih staršev zapustile povprečno pri starosti 27,4 let, njihovi moški vrstniki pa pri starosti 29,7 let. Podoben trend se je nadaljeval tudi v letu 2015, saj je v Sloveniji kar 73 % mladostnikov v starosti 15–29 let še vedno živelo skupaj starši. Glavni razlog za odlašanje zapuščanja družinskega gnezda lahko pripišemo v prvi vrsti predvsem podaljšani stopnji izobraževanja (Vrabič Kek, Šter in Žnidaršič, 2016, str. 34).

## **Pomen digitalnih tehnologij v otroštvu in mladostništvu**

Z razvojem novih tehnologij, večina današnjih otrok odrašča z digitalno tehnologijo že od zgodnjega otroštva. Statistika kaže, da je kar 99 % otrok, starih od 10 do 14 let, je v letu 2014 uporabljalo računalnik redno (tj. vsak dan ali skoraj vsak dan), 76 % otrok pa je računalnik uporabljalo čisto vsak dan (Vrabič Kek, Šter in Žnidaršič, 2016, str. 21).

## **Pomembnost komunikacije v družini**

Peterson (2009) poroča, da lahko slaba družinska komunikacija vodi do številnih družinskih problemov. S časom se lahko začnejo pojavljati družinski konflikti, neučinkovito reševanje problemov znotraj družine, pomanjkanje intimnosti, šibka čustvena povezanost in številne ostale težave. Zapisano potrjujejo tudi ostale raziskave, v katerih so odkrili močne povezave med komunikacijskimi vzorci in zadovoljstvom v družinskih odnosih (Noller & Fitzpatrick, 1990, v Peterson, 2009). Za močne, povezane družine naj bi bila značilna aktivna, učinkovita komunikacija, v distanciranih, nepovezanih družinah pa naj bi bila opazna predvsem slaba komunikacija (Peterson, 2009). Pomembno je razumeti, da se družina lahko optimalno razvija v prostoru, kjer se čuti povezanost.

## **Partnersko življenje v Sloveniji**

### Zakonski stan

Med prebivalci Slovenije, starimi vsaj 20 let, je po podatkih Popisa iz leta 2011 skoraj polovica (49 %) poročenih, 35 % je samskih, 9 % ovdovelih in 7 % razvezanih. V zunajzakonskih skupnostih pa je leta 2011 živelo 122.496 ali 7,4 % prebivalcev, starih vsaj 20 let (SURSa, 2015)

### Poroke in razveze

V letu 2013 je bilo v Sloveniji sklenjenih 6254 zakonskih zvez. Povprečna starost ženinov ob prvi poroki je bila v letu 2013 32,3 leta, kar je najvišja povprečna starost ženinov ob prvi poroki od leta 2000. Povprečna starost nevest pa je v letu 2013 bila 29,6 leta (SURSa, 2015).

Število razvez na 1000 prebivalcev se od leta 2000 do 2013 ni bistveno spreminjalo. V Sloveniji se razveže povprečno malo več kot 1 par na 1000 prebivalcev. V letu 2013 je bilo v Sloveniji razvezanih 2351 zakonskih zvez (SURSa, 2015).

### Posebnosti v Sloveniji

Po podatkih popisa prebivalstva 2011 se v Sloveniji na eno žensko, staro vsaj 15 let, rodi povprečno 1,51 otroka. Nekoliko več kot četrtina žensk v Sloveniji (26 %) ni nikoli rodila. Največ žensk je rodilo dva otroka, 39 %, 20 % žensk je rodilo enega otroka, 11 % jih je rodilo 3 otroke, 4 % žensk pa 4 otroke ali več (SURSa, 2015).

V letu 2014 se 58,3 % otrok ni rodilo v zakonski zvezi. Število novorojencev, katerih matere niso poročene, se povečuje od 70. let prejšnjega stoletja. Od mater prvorojencev jih več kot dve tretjini ni bilo poročenih. Da zunajzakonske skupnosti postajajo vedno pogostejša oblika življenjskih zvez mlajših parov, lahko posredno sklepamo tudi na podlagi števila drugorojencev. V letu 2014 se jih je namreč kar polovica rodila neporočenim materam (SURSa, 2015).

# Viri lin literatura

Peterson, R. (2009). Families first: Keys to Successful Family Functioning Communication. *Virginia Cooperative Extension* , 1-4.

SURSa. (Junij 2015). *Partnersko življenje v Sloveniji: poroke, ločitve, otroci*. Prevzeto 14. april 2017 iz Eurostat Statistics Explained: http://ec.europa.eu/eurostat/statistics-explained/index.php/Marriages\_and\_births\_in\_Slovenia/sl

SURS. (23. September 2015). *Republika Slovenija - statistični urad RS*. Prevzeto 12. april 2017 iz stat.si: http://www.stat.si/StatWeb/News/Index/5465

Vrabič Kek, B., Šter, D., & Žnidaršič, T. (2016). *Republika Slovenija - statistični urad RS.* Prevzeto 10. april 2017 iz stat.si: http://www.stat.si/dokument/8866/kako-sva-si-razlicna.pdf

Pripravil: **Domen Kralj,** mag. psih., Območna enota Celje, NIJZ